राष्ट्रिय बक्सिङ प्रतियोगितामा सुष्मा र रमिशा विजयी
नक्सालकी सुष्मा तामाङले प्रकाश दाहाल स्मृति दोस्रो पुरुष तथा महिला राष्ट्रिय बक्सिङ प्रतियोगितामा मंगलबार सफलता पाएकी छन् ।
काठमाडौँ — नक्सालकी सुष्मा तामाङले प्रकाश दाहाल स्मृति दोस्रो पुरुष तथा महिला राष्ट्रिय बक्सिङ प्रतियोगितामा मंगलबार सफलता पाएकी छन् ।सातदोबाटोस्थित अन्तर्राष्ट्रिय खेलकुद परिसर हाताको कराते हलमा महिला ४८ केजीमा सुष्माले बाँकेकी माया खत्रीलाई हराइन् । सोही तौलमा आरडीएसकी रमिशा श्रेष्ठले आर्मीकी आरती बम्जनलाई हराएर क्वाटरफाइनल तय गरिन् ।एपीएफका पुरन राई र आर्मी ‘बी’ का बाबुराम मगर पुरुष ५७ केजीमा क्वाटरफाइनल पुगेका छन् । पुरनले कास्कीका सरोज बिक र बाबुरामले सल्यानका गोविन्द बाठामगरलाई हराए । सोही तौलमा पुलिसका शम्भु राजवंशी, एचटुओका बुद्ध ग्याल्मो लामा, कञ्चनपुरका रन्जन भट्ट, भाइबका तिलवीर पुनमगर, बक्समान्डुका सुरज महर्जन र आर्मीका पुरन सुनारले क्वाटरफाइनल सुरक्षित गरे ।पुरुष ६० केजीमा नक्सालका विजय थापाले आरडीएसका मार्सल गुरुङ, बीएनकेका इन्द्रबहादुर सुनारले पाटनका सन्तोष राई, आर्मीका विमल रोक्काले अल्फाका नीराजन चौधरी, दाङका अनिल पुनमगरले बीटीएफसीका मौसम रानामगर र कास्कीका सौगात कुमालले ललितपुरका निशान दासलाई हराएर क्वाटरफाइनल तय गरे ।